সোমবার রাতে বিধাননগর সাইবার ক্রাইম পুলিশ অমিত লোহিয়া এবং শৈলেন্দ্র চৌবে নামে দু’জন ব্যক্তিকে চুরির অভিযোগে গ্রেফতার করেছে। অভিযোগ, কলকাতার সল্টলেক সেক্টর-৫ এ অবস্থিত একটি পাট এবং তুলা উৎপাদনকারী বিপণীতে কর্মরত দুই ব্যক্তি কোম্পানির ব্যাঙ্ক অ্যাকাউন্ট থেকে দেড় কোটি টাকা চুরি করেছেন।
অমিত এবং শৈলেন্দ্র যথাক্রমে ফাইন্যান্স ম্যানেজার এবং অ্যাকাউন্ট্যান্টের পদে কর্মরত ছিলেন। মালিকের খুবই বিশ্বস্ত ছিলেন দু’জনেই। আর সেই বিশ্বাসের সুযোগ নিয়েই একসঙ্গে মিলে কোম্পানির অ্যাকাউন্ট থেকে সরিয়ে ফেলেন দেড় কোটি টাকা। এমনকী, অ্যাকাউন্টের পাসওয়ার্ডও বদলে দেন তাঁরা।
বিপণীর ম্যানেজিং ডিরেক্টরের অভিযোগের ভিত্তিতেই গ্রেফতার করা হয়েছে দুই ব্যাক্তিকে। বিধাননগর থানার ডেপুটি কমিশনার কে সাবরি রাজকুমার জানিয়েছেন, বাগুইআটির বাসিন্দা অমিত এবং লিলুয়ার বাসিন্দা শৈলোন্দ্রের সমস্ত ব্যাঙ্ক অ্যাকাউন্ট বন্ধ করে দেওয়া হয়েছে। তবে চুরি করা টাকার হদিশ এখনও পায়নি পুলিশ।